**La Dra. Marina Mosquera Martínez, nova directora de l’IPHES-CERCA**

**Substitueix en el càrrec al Dr. Robert Sala i Ramos que ha estat els darrers vuit anys al capdavant de la institució**

Tarragona, 11 de gener de 2024.El patronat de l’Institut Català de Paleoecologia Humana i Evolució Social (IPHES) ha nomenat la **Dra. Marina Mosquera Martínez nova directora del centre**, en una reunió celebrada el dimecres dia 27 de desembre en la qual van participar, com a patrons de l’Institut, representants del Departament de Recerca i Universitats, de l’Ajuntament de Tarragona i de la Universitat Rovira i Virgili (URV). La Dra. Mosquera, que és professora de la URV i investigadora associada al propi IPHES des dels seus inicis, és doctora en Història, amb més d’una setantena de publicacions especialitzades en les primeres ocupacions del subcontinent europeu, tecnologia i comportament, i l’evolució de la cognició i l’origen del comportament tecnològic a través de l’etoprimatologia.

El nomenament s’ha produït després d’un procés de selecció internacional coordinat per la Institució CERCA, i amb la participació del Consell Científic Assessor Extern de l’IPHES-CERCA. La Dra. Marina Mosquera serà la tercera directora del centre, succeint al Dr. Robert Sala i Ramos, que ha esgotat el seu mandat i es mantindrà com a investigador adscrit a l’IPHES-CERCA i, al Dr. Eudald Carbonell, que va ser el director fundador.

La Dra. Mosquera dirigirà l’IPHES-CERCA i, la Dra. **Isabel Cáceres**, professora de la URV adscrita a l’IPHES-CERCA hi desenvoluparà les tasques de **Cap de recerca**.

L’Institut Català de Paleoecologia Humana i Evolució Social, creat el 2004 per la Generalitat de Catalunya i la Universitat Rovira i Virgili, forma part del sistema CERCA i, impulsa i desplega accions de recerca, transferència, formació i socialització del coneixement, per proporcionar a la societat els elements d’anàlisi en els diferents camps de la ciència (humanitats i ciències socials, però també geociències i biociències) per aplicar-los a l’estudi de l’evolució humana i social. El seu objectiu principal és promoure el coneixement tant de les espècies humanes antigues com dels éssers humans actuals. La Dra. Mosquera serà una de les sis dones directores dels 41 Centres de Recerca CERCA de Catalunya.

L’IPHES-CERCA vol agrair al Dr. Robert Sala i Ramos i al Dr. Xosé Pedro Rodríguez la gran tasca realitzada al llarg dels vuit anys al capdavant del centre.